Letecká základňa Bagram

Letecká základňa Bagram oficiálne známa a označovaná ako Letisko Bagram (IATA: BPM, ICAO: OAIX) je americkou armádou a jej spojencami využívané letisko a vojenská základňa nachádzajúca sa v blízkosti historického mesta Bagram, ležiacom na juhovýchod od mesta Charikar v afganskej provincii Parwan. Často je označovaná ako Letecká základňa Bagram, no keďže jej veliteľom je brigádny generál (pozemného vojska a nie letectva), je podľa amerických vojenských predpisov armádnym letiskom.

Na leteckej základni Bagram je v súčasnosti umiestnený 5. a 6. letecký prápor armády Spojených štátov spolu so 455. leteckým expedičným krídlom letectva Spojených štátov a ďalšími jednotkami americkej armády, námorníctva a námornej pechoty a jednotkami koaličných partnerov zúčastňujúcich sa bojových operácií v Afganistane v rámci misie ISAF.

Na letisku Bagram sú tri veľké hangáry, kontrolná veža a značný počet ďalších budov. Príjazdové rampy na ranvej zaberajú plochu viac ako 32 akrov (130 000 m²), pričom lietadlá sú umiestnené celkom na piatich leteckých parkoviskách s viac ako 110 opevnenými parkovacími miestami pre lietadlá.

Značný počet budov postavených sovietskou armádou počas okupácie bol v nasledujúcich rokoch zničený v bojoch medzi rôznymi afganskými frakciami po odchode Sovietov. V súčasnosti sa nové kancelárske budovy a baraky pre mužstvo pomaly znova stavajú. Na základni sa nachádza aj Bagram Theater Internment Facility, internačný tábor pre zajatých bojovníkov Talibanu a osoby podozrivé z terorizmu.

ICAO kód letiska Bagram je OAIX, letisko sa nachádza v nadmorskej výške 1 500 metrov. Letisko malo jednu 3 003 metrov dlhú ranvej vybudovanú v roku 1976. Nová, 3 602 metrov dlhá ranvej v cene 68 miliónov USD bola postavená a dokončená americkou armádou koncom roka 2006. Nová ranvej je o 600 metrov dlhšia a o 30 cm hrubšia ako prvá, čo umožňuje leteckej základni Bagram prijímať aj najväčšie lietadlá, ako napríklad C-5 Galaxy, C-17 Globemaster III, alebo Boeing 747.

Samotná letecká základňa sa nachádza vysoko v horách, kde teploty klesajú až na -20 °C. Z dôvodu vysokej nadmorskej výšky a snehových búrok majú komerčné lietadlá ťažkosti s pristávaním na základni, pričom staršie lietadlá často spoliehajú na skúsené posádky schopné pristáť v týchto ťažkých poveternostných podmienkach.

Dejiny základne

Sovietska okupácia Afganistanu 

Letecká základňa Bagram hrala kľúčovú rolu počas sovietskej okupácie Afganistanu v rokoch 1979 až 1989, pričom slúžila ako operačná základňa pre bojové jednotky a ich zásobovanie. Bagram bol tiež východzím bodom pre útočiace sovietske jednotky počas prvých dní konfliktu, keď na ňom bolo vysadených niekoľko sovietskych výsadkových divízií. Sovietske lietadlá umiestnené na základni, vrátane Su-25 z 368. útočného leteckého pluku zaisťovali blízku palebnú podporu pre sovietske a im lojálne afganské jednotky na zemi. Medzi niektoré jednotky pozemnej armády umiestnené na základni patrila 108. motostrelecká divízia a 345. gardový letecký pluk 105. výsadkovej divízie.

Občianska vojna 
Po ústupu a stiahnutí sovietskych vojsk domov a vzostupu moci mudžahedínov vypukla v Afganistane občianska vojna. O kontrolu nad základňou prebiehali od roku 1999 boje medzi Severnou alianciou a Talibanom, pričom títo často kontrolovali opačné konce základne. Letisko bolo vždy v dosahu delostrelectva a mínometov Talibanu, čo Severnej aliancii znemožňovalo úplné využitie tohto strategického zariadenia.

Rok 2001 až súčasnosť 

Počas invázie do Afganistanu v roku 2001 bola základňa obsadená špeciálnou jednotkou britskej Royal Navy Special Boat Service.

Začiatkom decembra 2001 zdieľali základňu americké jednotky z 10. horskej divízie spolu s dôstojníkmi zo Special Operations Command z leteckej základne MacDill na Floride a 82. výsadkovej divízie z Fort Bragg. Britské jednotky pozostávali z rôt Bravo a Charlie z 40. pluku kráľovskej námornej pechoty. V polovici decembra 2001 zaisťovalo ochranu leteckej základne vyše 300 amerických vojakov, najmä z 10. horskej divízie. Strážili obranný perimeter základne, hlavnú bránu a čistili ranvej od výbušnín. Počiatkom januára 2002 narástol počet príslušníkov 10. horskej divízie na 400 vojakov.

Koncom januára 2002 bolo v Afganistane 4 000 amerických vojakov, z ktorých bolo 3 000 umiestnených na letisku v Kandaháre a 500 na leteckej základni Bagram. Ranvej bola opravená americkým, talianskym a poľským vojenským personálom. V polovici júna 2002 bolo na základni umiestnených už 7 000 vojakov americkej armády a z iných krajín. Bolo postavené značné množstvo stanov, v ktorých boli tieto jednotky umiestnené.

V novembri 2003 začali byť tieto stany nahrádzané drevenými barakmi, tzv. B-huts. Bolo ich postavených niekoľko stoviek, s plánmi na vybudovanie až takmer 800 týchto prístreškov. Tieto drevené stavby nemajú betónové základy, čiže nie sú považované za trvalé stavby, len za vylepšenie ubytovacích možností pre vojakov. Lepšie ich chránia pred poveternostnými podmienkami - vetrom, snehom, pieskom a chladom. V priemere poskytujú prístrešie pre 8 ľudí, rovnako ako väčšina stanov.

V roku 2007 narástla základňa do rozmerov menšieho mesta, s dopravnými zápchami a veľa obchodmi ponúkajúcimi tovar od oblečenia po stravovanie.

15.8 obsadila základňu Bagram radikálna skupina Taliban, Afgánska armáda sa vzdala pred Talibanom

Galéria

Referencie

Iné projekty

Externé odkazy 
 Stránka leteckej základne Bagram 
 Letecká základňa Bagram na stránke GlobalSecurity.org 
 Technické dáta letiska a rozmery ranveje 

Letiská v Afganistane
Vojenské základne
Vojna v Afganistane (2001 – súčasnosť)